**Allegro** eli **Sm6** oli VR-Yhtymän ja Venäjän rautateiden (RŽD) yhdessä omistaman Karelian Trainsin kallistuvakorinen suurnopeusjuna, joka oli vuodesta 2010 lähtien liikennöinyt Helsingin ja Pietarin välillä. Juna pysähtyi kahdeksalla asemalla, joista kuusi oli Suomen puolella. Allegron matka-aika oli noin kolme ja puoli tuntia ja huippunopeus 220 kilometriä tunnissa. Venäjää vastaan asetettujen pakotteiden vuoksi junan liikennöinti oli keskeytetty, kunnes 14. joulukuuta 2023 VR ilmoitti lunastavansa RŽD:ltä Allegro-kaluston itselleen RŽD:n laiminlyödessä yhteisyrityksen lainavastuita. Kalusto tullaan ottamaan käyttöön 2025 osana VR:n kotimaan kaukoliikennettä. 

Normaaliaikana Allegrolla tehtiin noin puoli miljoonaa matkaa vuodessa. Seitsemästä vaunusta koostuvia junayksikköjä on neljä ja ne ovat Alstomin Italiassa valmistamia.

Liikennöinti
------------

Allegron venäläinen Pietari–Helsinki-lippu.
Venäjän hyökättyä Ukrainaan helmikuussa 2022 ja Venäjälle asetettujen pakotteiden myötä Allegron liikennöinti loppui toistaiseksi. Viimeiset vuorot ajettiin 27. maaliskuuta 2022. Suomen valtion omistajaohjauksen mukaan liikennöinti ei ollut enää tarkoituksenmukaista. Allegro oli viimeinen suora junayhteys Venäjän ja Euroopan unionin jäsenmaiden välillä.

Allegro kulkee Helsingin päärautatieaseman ja Pietarin Suomen aseman välillä. Juna pysähtyy Pasilassa, Tikkurilassa, Lahdessa, Kouvolassa, Vainikkalassa ja Viipurissa. Allegro ei pysähtynyt Pasilassa 2016–2020, mikä lyhensi sen matka-aikaa 9 minuuttia. Vuonna 2018 sen matka-aika oli 3 tuntia ja 27 minuuttia. Matka-ajan lopullinen tavoite on ollut kolme tuntia. Allegrossa raja- ja tullitarkastukset suoritetaan liikkuvassa junassa matkustajien ollessa paikoillaan. Matkustajilla on myös mahdollisuus vaihtaa valuuttaa junassa. Allegrossa on 342 paikkaa sekä kaksi paikkaa liikuntarajoitteisille.

Teknisiä tietoja
----------------

Allegron ohjaamo.
Allegro First (ykkösluokka) 2019
Allegro (Sm6) muistuttaa ulkoisesti VR:n käyttämää Sm3-junaa, mutta perustuu uudempaan Pendolino-sukupolveen. Junassa on Suomen ja Venäjän rataverkkojen käyttämien eri jännitteiden vuoksi kaksivirtajärjestelmä sekä molempien maiden kulunvalvonta- ja radiojärjestelmät. Kaksivirtajärjestelmän ansiosta matka-aika lyhenee, koska rajalla ei tarvitse vaihtaa veturia, kuten vanhoissa Sibelius- ja Repin-junissa. Venäjällä laiturikorkeus on suurempi kuin Suomessa, joten Venäjän-puoleisilla asemilla Allegron oven eteen käännetään askelma.

Allegron kokoonpanoon kuuluu seitsemän vaunua. Yksi on ensimmäisen luokan vaunu, viisi toisen luokan vaunua ja yksi ravintolavaunu. Konduktöörin työpisteen lisäksi junassa on rajaviranomaisten käytössä oleva hytti. Vaunujen numerot ovat:

* 1 (tai 8): ensimmäisen luokan vaunu, jonka perällä on neuvotteluhytti
* 2 (tai 9): palveluvaunu, toisen luokan vaunu, jossa on pyörätuolipaikat, isompi WC ja tilaa esimerkiksi lastenrattaille
* 3 (tai 10): ravintolavaunu, jossa on konduktöörin työpiste
* 4 (tai 11): toisen luokan vaunu, jossa on rajaviranomaisten työpiste
* 5 (tai 12): toisen luokan vaunu
* 6 (tai 13): toisen luokan vaunu, jossa on paikat lemmikkien kanssa matkusteleville
* 7 (tai 14): toisen luokan vaunu, jonka perällä on lasten leikkipaikka

Vaunut numeroidaan yleensä 1–7, mutta joskus käytetään myös numeroita 8–14, varsinkin silloin, jos on peräkkäin kaksi Allegroa, jolloin ensimmäisessä yksikössä käytetään numerointia 1–7 ja toisessa yksikössä 8–14.

Allegron kokonaispituus on 184,8 metriä. Sen suurin leveys on 3,2 metriä ja korkeus kiskon pinnasta 4,27 metriä. Vetoteho pyörän kehällä on 5 500 kW ja maksimi vetovoima pyörän kehällä 226 kN. Allegron raideleveys on 1 522 millimetriä. Junan huippunopeus on 220 kilometriä tunnissa. Allegro on varustettu aktiivisella kallistusjärjestelmällä, joka kallistaa junaa kaarteissa jopa kahdeksan astetta. Kallistus mahdollistaa 20–30 prosenttia suuremmat nopeudet kaarteissa verrattuna perinteisiin juniin.

Allegron kunnossapidon päävarikko on Ilmalan varikko Helsingissä. Lisäksi Pietarissa on varikko, jossa voidaan tehdä joitakin huoltoja, lähinnä venäläiseen kulunvalvontaan ja radioihin liittyviä.

Historia
--------

Allegron sisätilat ennen junan peruskorjausta 2018–20191. luokan matkustamo.2. luokan matkustamo.Bistro-ravintolavaunu.
VR:n ja RŽD:n puoliksi omistama Karelian Trains tilasi Alstomilta neljä Allegro-junayksikköä 120 miljoonalla eurolla vuonna 2007. Junat rakennettiin Alstomin Saviglianon-tehtaalla Italiassa ja ne laivattiin Vuosaaren sataman kautta Suomeen tammikuusta 2010 alkaen.

Allegro korvasi aiemmin liikennöineet suomalaisen Sibelius-junan ja venäläisen Repin-junan ja nopeutti rautatieliikenteen matka-aikaa Helsingin ja Pietarin välillä viidestä ja puolesta tunnista kolmeen ja puoleen tuntiin. Allegro aloitti liikennöinnin 12. joulukuuta 2010. Kunniavieraina ensimmäisellä matkalla olivat tasavallan presidentti Tarja Halonen ja Venäjän pääministeri Vladimir Putin. Ensimmäisen vuoden aikana Allegrolla tehtiin yli 300 000 matkaa, mikä oli enemmän kuin oli ennakoitu ja enemmän kuin mitä matkamäärät Helsingin ja Pietarin välillä olivat aiemmin olleet. Toukokuussa 2011 vuorojen määrä kaksinkertaistettiin neljään vuoroon joka päivä. Suurin osa matkustajista oli venäläisiä. Allegron liikennöinti ylitti miljoonannen matkan määrän syyskuussa 2013 ja matkamäärät olivat siitä lähtien noin puoli miljoonaa vuodessa.

Allegron käyttöönoton yhteydessä 2010 RŽD:n pääjohtaja Vladimir Jakunin ehdotti, että Allegrolla voisi olla samanlainen järjestely kuin laivoilla, joilla matkustavat suomalaiset turistit pääsevät Pietariin enintään 72 tunniksi ilman viisumia. Tasavallan presidentti Tarja Halonen ehdotti vastavuoroista viisumivapautta, jossa sama järjestely koskisi myös venäläisiä matkustajia. Vuonna 2012 Venäjän Helsingin-suurlähetystö ilmoitti, että viisumivapaus ei ollut mahdollista junamatkustajille ulkomaalaisten rekisteröintiä koskevan lain vuoksi. Laivamatkustajan asumispaikaksi voitiin rekisteröidä laivan hytti, mutta junamatkustajille käytäntö ei ollut mahdollinen.

Kaikki neljä junayksikköä remontoitiin vuosina 2018–2019. Matkustamoiden ilmettä päivitettiin uusimalla penkkien verhoilut ja lattiapinnat sekä ravintolavaunun ja leikkipaikan ilme kokonaisuudessaan. Ykkösluokassa penkit saivat täysnahkaverhoilun, ristiseläntuen ja uuden niskatuen.

Allegron liikennöinti keskeytettiin koronaviruspandemian vuoksi 18. maaliskuuta 2020. Liikennöinti käynnistyi jälleen rajoituksineen 12. joulukuuta 2021. Liikennöinti lopetettiin 28.3.2022 johtuen Venäjän hyökkäyksestä Ukrainaan.

Maaliskuussa 2023 VR kuuli että Ukrainan rautatiet on pyytänyt luovuttamaan junat. Junat omistaa Karelian Trains, joka on VR:n ja Venäjän rautateiden puoliksi omistama. Pääministeri Sanna Marin oli muutamia päiviä aiemmin sattumalta tavannut Ukrainan rautateiden toimitusjohtajan vieraillessaan Kiovassa.

VR tiedotti joulukuussa 2023 ottavansa Allegro-junat käyttöön kotimaan kaukoliikenteessä vuonna 2025.

Katso myös
----------

* Sapsan

Lähteet
-------

1. ↑  Allegro-junat käyttöön VR:n kotimaan kaukoliikenteeseen vuodesta 2025 *VR Group*.  14.12.2023. Viitattu 14.12.2023.
2. ↑  Rinne, Tittamari & Pitkäranta, Pilvi: Helsingin ja Pietarin välisen Allegro-junan liikennöinti keskeytetään maanantaina – Tuppurainen: "Surullinen kuva tästä ajasta"  25.3.2022. Yleisradio. Viitattu 27.3.2022.
3. ↑  Nilsen, Thomas: End comes to last Russia-Europe rail link  25.3.2022. Kirkkoniemi:  The Barents Observer. Viitattu 27.3.2022. (englanniksi)
4. ↑  Aikataulut  29.5.2011. VR.  Arkistoitu 29.5.2011. Viitattu 27.3.2022.
5. ↑  Allegro-junalla Pietariin VR.  Arkistoitu 9.3.2022. Viitattu 27.3.2022.
6. ↑  Nyt tarkkana: Juna-aikatauluihin tulossa suuria muutoksia  26.3.2016. MTV3. Viitattu 27.3.2022.
7. ↑  Tasoristeys 1/2020 *Resiina-lehti*. Suomen Rautatiehistoriallinen Seura ja Museorautatieyhdistys. Viitattu 27.3.2022.
8. 1 2  Paananen, Arja: Nahkapenkit, uudet värit, ravintolaan sohvaryhmiä: Allegro-junat mukavuusremonttiin – ensimmäinen valmistuu MM-kisaturisteille  19.4.2018. Ilta-Sanomat. Viitattu 27.3.2022.
9. 1 2 3  Helsinki-Saint-Petersburg Allegro, high speed Pendolino train, presented at Finland station in Saint-Petersburg  8.10.2010. Alstom. Viitattu 27.3.2022. (englanniksi)
10. 1 2 3  Stolp, Julia: Allegro matkamuistoissamme mukana jo kymmenen vuotta *Helsinki–Pietari rautatieyhteys 150 vuotta*. Väylävirasto ja Suomen Rautatiemuseeo. Viitattu 27.3.2022.
11. 1 2 3 4 5 6  2000-luvun rautatietekniikalla kohti Pietaria.  *Rautatietekniikka*, 2010, 22. vsk, nro 2/2010, s. 10–12.  Rautatiealan Teknisten Liitto RTL ry. ISSN 1237-1513. Verkkoversion arkistolinkki (PDF). Viitattu 27.3.2022.
12. ↑  Peltonen, Kari: Allegro vaihtaa jännitteen vauhdissa.  *Tekniikka ja talous*, 4.2.2011, s. 14.
13. ↑  Allegro Alstom. Viitattu 11.12.2010.  [vanhentunut linkki]
14. 1 2  The first Allegro is in Finland for final tests  22.6.2011. Alstom. Viitattu 27.3.2022. (englanniksi)
15. ↑  Tommola, Mika: Helsingin ja Pietarin välinen luotijuna saapui Suomeen  15.1.2010. MTV3.  Arkistoitu 27.4.2010. Viitattu 27.3.2022.
16. ↑  Allegron viisumivapaus: "Tulevaisuus näyttää"  12.12.2010. Ilta-Sanomat. Viitattu 27.3.2022.
17. ↑  Paananen, Arja: Halonen: Allegron viisumivapaus voisi koskea venäläisiäkin  13.12.2010. Ilta-Sanomat. Viitattu 27.3.2022.
18. ↑  Haapanen, Mikko: Allegro-matkustajien viisumivapaus tyssäsi Venäjän lakiin  17.3.2012 (päivitetty 27.4.2012). Yleisradio. Viitattu 27.3.2022.
19. ↑  Tasoristeys 4/2020 *Resiina-lehti*. Suomen Rautatiehistoriallinen Seura ja Museorautatieyhdistys. Viitattu 27.3.2022.
20. ↑  Sillanpää, Miina: Suomen ja Venäjän välinen junaliikenne käynnistyy jälleen – Allegro-juna palaa raiteille vielä ennen joulua  3.12.2021. Yleisradio. Viitattu 27.3.2022.
21. ↑  Allegro-junan liikennöinti loppuu *Yle Uutiset*.  2.8.2021. Viitattu 2.4.2022.
22. ↑
23. ↑

Aiheesta muualla
----------------

* Kuvia tai muita tiedostoja aiheesta **Allegro** Wikimedia Commonsissa

Suomalaiset veturit ja junayksiköt

|  |  |  |  |  |  |
| --- | --- | --- | --- | --- | --- |
| Dieselveturit ja ‑moottorijunat | 

|  |  |
| --- | --- |
|  Nykyiset | Dm12 · Dv12 · Dr14 · Dr16 · Dr18 · Dr19 · Dr20 · Dr21 |
|  Entiset | Hr11 · Dm3/Dm4 · Dm6/Dm7 · Dm8 · Dm9 · Dv11 · Dr12 · Dr13 · Dv15 · Dv16 |

 |
| Sähköveturit ja ‑moottorijunat | 

|  |  |
| --- | --- |
|  Nykyiset | Sr1 · Sr2 · Sr3 · Sm2 · Sm3 · Sm4 · Sm5 · Sm6 · M100 · M200 · M300 |
|  Entiset | Sm1 |
|  Tulevat | *Sm7* |

 |
| Höyryveturit | A1 · A2 · B1 · C1 · Hr1 · Hv1 · Hv2 · Hv3 · Hv4 · Pr1 · Tr1 · Tr2 · Tk3 · Tv1 · Vr1 · Vr2 · Vr3 · Vr4/Vr5 · Vk4 |
| Ratatyökoneet ja pienveturit | Tve1 · Tve2 · Tve3 · Tve4 · Tve5 · Tka6 · Tka7 · Tka8 · Tka9 · Ttm1 · Ttr1 51 · Ttr |
| Koeveturit ja ‑kiskobussit | Dr15 · Sv1 · Dm10 · Dm11 |